Elandré Schwartz het in Oktober verlede jaar sy vriendin gevra om voor die klavier in te skuif sodat hy sy gunstelingliedjie van Bruce Springsteen kon sing. Hy het sommer sy selfoon gebruik om die liedjie op te neem sodat hy die video op sy Facebook-blad kon laai.
Hy het die video in die sosiale media geplaas en gaan slaap – min wetend dat sy lewe net daar soos handomkeer sou verander.
“Toe ek die volgende dag wakker word en dit sien, het ek so ’n bietjie uitgefreak,” vertel hy aan Huisgenoot.
Drie dae later het sy foon gelui. Dit was die manne by die Wes-Kaapse radiostasie Bok Radio. Hulle het die video gesien en wou Elandré en sy kitaar in hul ateljee hê.
Elandré vertel: “Ek was stomgeslaan en het net begin huil. Dit was soos ’n brander wat oor my spoel. My droom is binne ’n oomblik bewaarheid.”
Minder as ’n maand later het Elandré ’n kontrak by Select onderteken en hy spog nou met sy debuutalbum, Kleindorp-dromer. Hy het 10 van die snitte self geskryf.
“Die titel van my CD som my presies op. Ek is ’n kleindorpiemens wat maar altyd gedroom het van musiek maak.”
Elandré het saam sy ouer broer en jonger suster op Despatch in die Oos-Kaap grootgeword. Daar het hy in die kuierplekke en op funksies gesing.
Ná skool wou hy drama gaan studeer, maar weens ’n tekort aan finansies het hy besluit om Kaap toe te trek. Hy het begin werk by ’n teaterrestaurant waar hy soms sing.
“Toe Ernst my die platekontrak aanbied, het my lewe ’n keerpunt bereik. Dit is nie maklik om jou musiek te laat hoor as jy nie finansiële hulp het nie.
Op daardie oomblik oor die lug, ’n oomblik wat te groot was vir my, het ek geweet die moeilike tye waardeur ek is, was heeltemal die moeite werd.”
Deesdae vlieg Elandré gereeld tussen Johannesburg en Kaapstad om sy CD te bemark en hy beplan tans ’n landwye toer. Hy het ook op die gewilde Krone opgetree.
Elke SMS kos R1,50. Die borg is verantwoordelik vir die verskaffing van die pryse binne ’n redelike tyd.